Document ID: 32005D0511

Reference:
19/Volumul 07
RO
Jurnalul Ofícial al Uniunii Europene
179
32005D0511
L 185/35
JURNALUL OFÍCIAL AL UNIUNII EUROPENE
DECIZIA 2005/511/JAI A CONSILIULUI
din 12 iulie 2005
privind protecția monedei euro împotriva falsificării, prin desemnarea Europol ca fiind biroul central pentru combaterea falsificării monedei euro
CONSILIUL UNIUNII EUROPENE,
având în vedere Tratatul privind Uniunea Europeană, în special articolele 30 alineatul (1) litera (b) și 34 alineatul (2) litera (c),
având în vedere inițiativa Republicii Federale Germania, a Regatului Spaniei, a Republicii Franceze, a Republicii Italiene și a Regatului Unit al Marii Britanii și Irlandei de Nord (1),
având în vedere avizul Parlamentului European (2),
întrucât:
(1)
Ca monedă legală a 12 state membre, euro a dobândit o importanță crescândă la nivel mondial și, în consecință, devenind o țintă prioritară a organizațiilor internaționale de falsificare din Uniunea Europeană și țările terțe.
(2)
Trebuie împiedicată creșterea volumului de monedă euro falsificată, care ar pune în pericol libera circulație a bancnotelor și monedelor euro.
(3)
Cooperarea între statele membre însele și între statele membre și Europol trebuie intensificată în vederea consolidării sistemului de protecție a monedei euro în afara teritoriului Uniunii Europene.
(4)
Convenția de la Geneva privind stoparea falsificării de monedă din 20 aprilie 1929 (denumită în continuare Convenția de la Geneva) trebuie sa fie aplicată cu mai mare eficiență, în condițiile integrării europene.
(5)
Țările terțe au nevoie de un punct central de informare cu privire la moneda euro falsificată, iar toate informațiile pertinente în acest domeniu trebuie să fie centralizate la Europol pentru analiză.
(6)
În conformitate cu Decizia cadru 2000/383/JAI a Consiliului din 29 mai 2000 privind consolidarea protecției împotriva falsificării de monedă prin sancțiuni penale și de altă natură, cu ocazia introducerii monedei euro (3), Consiliul consideră oportun ca toate statele membre să devină părți contractante la Convenția de la Geneva și să înființeze birouri centrale, în sensul articolului 12 din respectiva convenție.
(7)
Consiliul consideră oportună desemnarea Europol ca birou central pentru combaterea falsificării monedei euro, în sensul articolului 12 din Convenția de la Geneva,
DECIDE:
Articolul 1
(1)   Pentru statele membre care sunt părți contractante la Convenția de la Geneva, Europol, în conformitate cu declarația din anexă (denumită în continuare „declarația”), funcționează ca birou central pentru combaterea falsificării monedei euro, în sensul articolului 12 prima teză din Convenția de la Geneva. Cu privire la falsificarea tuturor celorlalte monede și funcțiile biroului central care nu sunt delegate către Europol în temeiul declarației, competențele actuale ale birourilor centrale naționale rămân în vigoare.
(2)   Guvernele statelor membre care sunt părți contractante la Convenția de la Geneva emit declarația și însărcinează reprezentantul Republicii Federale Germania să transmită declarațiile Secretarului General al Organizației Națiunilor Unite.
Articolul 2
Prezenta decizie intră în vigoare la data publicării sale în Jurnalul Oficial al Uniunii Europene.
Adoptată la Bruxelles, 12 iulie 2005.
Pentru Consiliu
Președintele
G. BROWN
(1)  JO C 317, 22.12.2004, p. 10.
(2)  Aviz emis la 12 aprilie 2005 (nepublicat în Jurnalul Oficial până la această dată).
(3)  JO L 140, 14.6.2000, p. 1. Decizie cadru, astfel cum a fost modificată prin Decizia cadru 2001/888/JAI (JO L 329, 14.12.2001, p. 3).
ANEXĂ
Declarația … de desemnare a Europol ca fiind biroul central pentru combaterea falsificării monedei euro
… stat membru al Uniunii Europene, am dat Oficiului European de Poliție (denumit în continuare Europol) un mandat pentru combaterea falsificării monedei euro.
În scopul funcționării mai eficiente a Convenției de la Geneva din 1929, … își îndeplinește pe viitor obligațiile după cum urmează:
1.
Cu privire la falsificarea monedei euro, Europol îndeplinește – în cadrul obiectivului său stabilit în conformitate cu Actul Consiliului din 26 iulie 1995 privind constituirea Oficiului European de Poliție (Convenția Europol) (1) – următoarele funcții de birou central, în sensul articolelor 12-15 din Convenția de la Geneva din 1929.
1.1.
Europol centralizează și prelucrează, în conformitate cu Convenția Europol, toate informațiile care pot facilita cercetarea, prevenirea și combaterea falsificării monedei euro și transmite aceste informații de îndată birourilor centrale naționale ale statelor membre.
1.2.
În conformitate cu Convenția Europol, în special în conformitate cu articolul 18 al acesteia și cu Actul Consiliului din 12 martie 1999 de adoptare a normelor privind transmiterea datelor cu caracter personal de către Europol statelor și organismelor terțe (2), Europol corespondează direct cu birourile centrale ale țărilor terțe pentru îndeplinirea sarcinilor stabilite la punctele 1.3, 1.4 și 1.5 din prezenta declarație.
1.3.
În măsura în care consideră oportun, Europol transmite birourilor centrale ale statelor terțe un set de specimene ale monedei euro autentice.
1.4.
Europol notifică în mod regulat birourile centrale din țările terțe, oferindu-le toate informațiile necesare, cu privire la noile emisiuni de monedă și la retragerea acestora din circulație.
1.5.
Cu excepția situațiilor de interes pur local, Europol, în măsura în care consideră a fi oportun, notifică birourile centrale din statele terțe cu privire la:
—
orice descoperire a monedelor euro false sau falsificate. Notificarea privind contrafacerea sau falsificarea este însoțită de o descriere tehnică a falsului, furnizată exclusiv de organismul ale cărui bancnote au fost falsificate. Trebuie transmisă o reproducere fotografică sau, în cazul în care este posibil, un specimen al bancnotei falsificate. În situații de urgență, o notificare și o scurtă descriere realizată de autoritățile de poliție pot fi comunicate cu discreție birourilor centrale interesate, fără a aduce atingere notificării și descrierii tehnice menționate anterior;
—
detaliile privind descoperirea contrafacerii, precizându-se dacă a fost posibilă sechestrarea în totalitate a monedei falsificate puse în circulație.
1.6.
În calitate de birou central pentru statele membre, Europol participă la conferințele privind falsificarea monedei euro, în sensul articolului 15 din Convenția de la Geneva.
1.7.
Atunci când Europol nu-și poate îndeplini sarcinile menționate la punctele 1.1-1.6, în conformitate cu Convenția Europol, birourile centrale naționale ale statelor membre rămân competente.
2.
Cu privire la falsificarea tuturor celorlalte monede și pentru funcțiile biroului central care nu au fost delegate către Europol în conformitate cu punctul 1, competențele actuale ale birourilor centrale naționale rămân în vigoare.
Numele reprezentantului … data, …
(1)  JO L 316, 27.11.1995, p. 1.
(2)  JO C 88, 30.3.1999, p. 1. Actul Consiliului, astfel cum a fost modificat prin Actul Consiliului din 28 februarie 2002 (JO C 76, 27.3.2002, p. 1).

Summary:
Protecția monedei euro împotriva falsificării – Europol
Protecția monedei euro împotriva falsificării – Europol
SINTEZĂ PRIVIND:
Decizia 2005/511/JAI privind desemnarea Europol ca fiind biroul central pentru combaterea falsificării monedei euro
CARE ESTE OBIECTIVUL DECIZIEI?
              
Decizia desemnează Europol ca fiind biroul central pentru combaterea falsificării în scopul aplicării eficiente a Convenției internaționale de la Geneva din 1929 privind stoparea falsificării de monedă (Convenția de la Geneva) și pentru a intensifica cooperarea între țările Uniunii Europene (UE) și între țările UE, Europol și țările din afara UE.
ASPECTE-CHEIE
              
UE intensifică cooperarea între țările UE și între țările UE și Europol cu scopul de a proteja moneda euro împotriva falsificării la nivel internațional. Țările din afara UE au nevoie de un punct central de informare cu privire la moneda euro falsificată. Toate aceste informații vor fi centralizate în scopul analizării în cadrul Europol, care acționează ca și birou central pentru combaterea falsificării monedei euro în conformitate cu Convenția de la Geneva.
Rolul Europol
Europol acționează ca și biroul central pentru combaterea falsificării monedei euro în sensul articolului 12 al Convenției de la Geneva, care stipulează că „în fiecare țară, în cadrul ordinii juridice naționale, investigațiile infracțiunilor legate de falsificarea monedei euro ar trebui organizate de către un birou central”.
În contextul mandatului său, Europol:
centralizează și prelucrează toate informațiile care pot facilita cercetarea, prevenirea și combaterea falsificării monedei euro și transmite aceste informații birourilor centrale naționale ale țărilor UE;
corespondează direct cu birourile centrale ale țărilor din afara UE în conformitate cu normele privind transmiterea datelor cu caracter personal;
în măsura în care consideră oportun, transmite birourilor centrale ale țărilor din afara UE un set de specimene ale monedei euro autentice;
notifică în mod regulat birourile centrale ale țărilor din afara UE cu privire la: noile emisiuni de monedă, retragerea acestora din circulație, orice descoperire a monedelor euro false sau falsificate, detalii privind descoperirea contrafacerii etc.
În ceea ce privește falsificarea tuturor celorlalte monede, birourile centrale naționale rămân competente.
Aplicarea eficientă a Convenției de la Geneva din 1929
Convenția de la Geneva trebuie sa fie aplicată cu mai mare eficiență. Aceasta stabilește norme eficiente pentru prevenirea și combaterea contrafacerii. Cuvântul „monedă” semnifică bancnote și monede având statut de mijloc legal de plată.
Consiliul consideră oportun ca toate țările UE să devină părți contractante la Convenția de la Geneva.
DE CÂND SE APLICĂ DECIZIA?
              
Aceasta se aplică de la 16 iulie 2005.
ACTUL PRINCIPAL
            
Decizia 2005/511/JAI a Consiliului din 12 iulie 2005 privind protecția monedei euro împotriva falsificării, prin desemnarea Europol ca fiind biroul central pentru combaterea falsificării monedei euro (JO L 185, 16.7.2005, pp. 35–36)
Data ultimei actualizări: 23.03.2017